
JÕELÄHTME  VALLAVOLIKOGU
 
M Ä Ä R U S

Kostivere							17. september 2026 nr 
 
 
Sotsiaalhoolekandelise abi andmise kord 


Määrus kehtestatakse kohaliku omavalitsuse korralduse seaduse § 6 lõike 1 ja § 22 lõike 1 punkti 5, sotsiaalseadustiku üldosa seaduse § 5 lõike 1 ja § 15 punkti 2, sotsiaalhoolekande seaduse § 5, § 14, § 16 lõike 1 ja § 45, puuetega inimeste sotsiaaltoetuste seaduse § 2 lõike 1 ning sotsiaalmaksuseaduse § 6 lõike 1¹ alusel.

1. peatükk 
ÜLDSÄTTED
§ 1. Määruse reguleerimisala 
Määrusega sätestatakse Jõelähtme valla (edaspidi vald) elanikele ja vältimatu sotsiaalabi korras isikutele, kes viibivad ajutiselt valla territooriumil, sotsiaalhoolekande seaduse alusel vallale pandud sotsiaalhoolekandeliste ülesannete täitmise korraldamine, abi taotlemise tingimused ja kord ning valla eelarvest makstavate rahaliste hüvitiste (edaspidi toetus) ja mitterahaliste hüvitiste (edaspidi teenus) kirjeldus, rahastamine ning nende taotlemise tingimused ja kord. 

§ 2. Määruse kohaldamine ja mõisted 
(1) Käesolevat korda rakendatakse kooskõlas sotsiaalseadustiku üldosa seaduse, sotsiaalhoolekande seaduse ning teiste sotsiaalkaitse korraldust ja tagamist reguleerivate õigusaktidega. Riigieelarvest rahastatavate toetuste ja teenuste määramine toimub vastavalt seadustes sätestatud tingimustele ja korrale. 
(2) Käesolevas määruses kasutatakse mõisteid järgmises tähenduses: 
1) abi – valla makstav sotsiaaltoetus (edaspidi toetus) ja korraldatav sotsiaalteenus (edaspidi teenus); 
2) leibkond – abielus või kooselus olevad samas eluruumis elavad isikud, nende abivajavad lapsed ja vanemad või muud üht või enamat tuluallikat ühiselt kasutavad või ühise majapidamisega isikud; 
3) vähekindlustatud isik või leibkond – isik või leibkond, kelle ühe kuu netosissetulek ühe leibkonnaliikme kohta pärast eluaseme alaliste kulude tasumist on väiksem kui kahekordne Vabariigi Valitsuse kehtestatud toimetulekupiir; 
4) üksikvanem – isik, kelle lapse teine vanem on surnud või kelle lapse sünnikandes puudub märge isa kohta; 
5) lasterikas pere – pere, kus kasvab vähemalt neli alaealist last, kaasa arvatud gümnaasiumi või kutseõppeasutuse statsionaarses õppes õppivad lapsed kuni 19-aastaseks saamiseni; 
6) hooldatav – isik, kelle hooldusvajadus on välja selgitatud ning kes vajab ajutiselt või püsivalt pidevat kõrvalabi; 
7) hooldaja – haldusaktiga puudega või suure hooldusvajadusega isikut hooldama määratud isik; 
8) hooldajatoetus – hooldajale igakuiselt makstav rahaline toetus. 

§ 3. Sotsiaalhoolekandelise abi korraldamise põhimõtted 
(1) Sotsiaalseadustiku üldosa seaduse, sotsiaalhoolekande seaduse ning nende alusel antud õigusaktidega kohalikule omavalitsusele pandud ja käesolevas määruses nimetatud ülesandeid täidab Jõelähtme Vallavalitsus kui ametiasutus (edaspidi vallavalitsus). 
(2) Vallavalitsus määrab haldusmenetluse seaduse § 8 lõike 2 alusel ametnikud, kes tegutsevad haldusmenetluses ametiasutuse nimel (edaspidi pädev ametnik). Käesoleva määruse alusel antavad haldusaktid annab pädev ametnik. 
(3) Vallavalitsuse juures tegutseb sotsiaalkomisjon, kes on nõuandev organ ning toetab pädevat ametnikku otsuse tegemisel, tehes ettepanekuid teenuste ja toetuste määramise küsimustes. 
(4) Määruses sätestamata juhtudel otsustab sotsiaalkaitse korralduse või tagamise Jõelähtme Vallavalitsus kui täitevorgan. Jõelähtme Vallavolikogu (edaspidi volikogu) täidab neid ülesandeid, mis kohaliku omavalitsuse korralduse seaduse kohaselt on volikogu ainupädevuses. 
(5) Teenuste osutamise aluseks olevad halduslepingud sõlmib vallavanem või tema volitatud isik. 
(6) Abi korraldatakse abivajaja pöördumisel, abivajadusest teada saamisel või vallavalitsuse sotsiaaltöötaja algatusel. Sotsiaaltöötaja käesoleva määruse tähenduses on sotsiaalhoolekande seaduse § 4 punkti 3 nõuetele vastav vallavalitsuse teenistuja. Isikut abistatakse taotluse esitamisel või toimingu tegemisel, kui abistamata jätmisel võivad tema õigused jääda kaitseta või vajalik abi korraldamata. 
(7) Abivajadust hinnatakse terviklikult, arvestades isiku toimetulekuvõimet, elukeskkonda ja tugivõrgustiku olemasolu, eesmärgiga leida isiku vajadustele vastav ja proportsionaalne abimeede. 
(8) Abi korraldamisel lähtutakse järgmistest põhimõtetest: 
1) esmane vastutus isikut ohustavate sotsiaalsete riskidega toimetulemise eest on isikul endal ning valla abi täiendab isiku ja tema perekonna vastutust ja olemasolevaid toimetulekuvõimalusi; 
2) isik on kohustatud esitama menetluseks vajalikud andmed ja tegema koostööd abivajaduse hindamisel; 
3) abi määratakse vajaduspõhiselt, lähtudes eelnevalt läbiviidud hindamisest; 
4) eelistatakse abimeetmeid, mis toetavad isiku iseseisvust ja suurendavad tema toimetulekuvõimet ning võimaldavad tal võimalikult kaua elada kodus; 
5) abi rakendatakse ulatuses, mis on vajalik ja piisav isiku toimetuleku tagamiseks; 
6) abi andmisesse kaasatakse isik ning vajadusel ja tema nõusolekul pereliikmed; 
7) abimeetmed peavad olema isikule kättesaadavad ja tema olukorraga sobivad. 
(9) Pädev ametnik koostab vallavalitsusele ja volikogu sotsiaalkomisjonile vähemalt üks kord aastas ülevaate käesoleva määruse alusel teenustest, toetustest ja toimingutest.  

§ 4. Sotsiaalabi rahastamine ja teenuste eest tasumine 
(1) Teenuste osutamisega seotud kulud kaetakse: 
1) teenuse saaja omaosalusest; 
2) valla eelarves sotsiaalteenusteks ja -toetusteks ettenähtud vahenditest; 
3) riigieelarvest valla eelarvesse eraldatud sihtotstarbelistest vahenditest; 
4) projektitoetustest või muudest õigusaktides sätestatud allikatest. 
(2) Omaosaluse suurus sõltub teenuse mahust ja maksumusest, vajaduse iseloomust ja kestusest ning teenuse saaja ja tema leibkonna sissetulekust ja varalisest seisust. 
(3) Omaosaluse määramisel arvestatakse isiku ja tema leibkonna põhjendatud püsikulusid ning seadusjärgsete ülalpidajate olemasolu. Omaosalus ei tohi takistada vajaliku teenuse kättesaadavust. 
(4) Pädev ametnik võib põhjendatud haldusaktiga vähendada omaosalust või vabastada teenuse saaja tasumisest osaliselt või täielikult, kui isiku või tema leibkonna majanduslik olukord ei võimalda omaosalust tasuda toimetulekut kahjustamata. 
(5) Teenuste hinnad, tasumise korra ning toetuste määrad ja piirmäärad, mida ei ole kehtestatud käesoleva määrusega, kehtestab vallavalitsus kooskõlas käesoleva määruse põhimõtetega. 
(6) Käesoleva määruse rakendamiseks vajalike dokumentide vormid kinnitab vallavalitsus. 

§ 5. Abile õigustatud isikud 
(1) Teenuseid, sealhulgas mitut üheaegselt, osutatakse abivajajale hindamise tulemustest lähtuvalt, arvestades isiku tegelikku toimetulekuvõimet. 
(2) Toimetulekut soodustavat toetust võib valla eelarvest maksta vähekindlustatud isikule või leibkonnale. Erandina võib toetust maksta ka isikule või leibkonnale, kelle sissetulek ületab käesoleva määruse § 2 lõike 2 punktis 3 nimetatud piiri, kuid kelle majanduslik olukord ei võimalda hindamise tulemusel vältimatute ja põhjendatud kulude katmist. Sissetulekuna ei arvestata hüvitisi, mida sotsiaalhoolekande seaduse kohaselt ei arvata toimetulekutoetuse arvestamisel sissetulekute hulka. 
(3) Toetus ei asenda riiklikku toimetulekutoetust ega muid seaduse alusel makstavaid toetusi ja hüvitisi. 
(4) Teenuseid on õigustatud taotlema ka isik, kelle rahvastikuregistrijärgset elukohta ei saa kindlaks määrata ja kes viibib abi vajamise ajal Jõelähtme valla haldusterritooriumil. 
(5) Kooskõlastatult isiku rahvastikuregistrisse kantud elukohajärgse kohaliku omavalitsuse üksusega võib abi osutada isikule, kelle rahvastikuregistrijärgne elukoht on teises omavalitsuses, kuid kelle ajutine või alaline viibimiskoht on Jõelähtme vald. 

§ 6. Abi taotlemine, määramine ja abi andmisest keeldumine 
(1) Abi taotlemiseks esitatakse vallavalitsusele taotlus iseteeninduskeskkonna SPOKU kaudu või paberkandjal või e-kirjana. 
(2) Taotluses esitatud andmeid kontrollitakse abivajaduse hindamiseks. Puuduste esinemisel antakse taotlejale mõistlik tähtaeg nende kõrvaldamiseks; puuduste tähtaegsel kõrvaldamisel loetakse taotlus tähtaegselt esitatuks. 
(3) Toimetulekut soodustava toetuse määramisel hinnatakse taotleja ja tema leibkonna majanduslikku olukorda, sissetulekuid, varalist seisu, põhjendatud püsikulusid ning muid toimetulekut mõjutavaid asjaolusid.  
(4) Taotleja on kohustatud viivitamata teavitama vallavalitsust asjaoludest, mis võivad mõjutada abi saamise õigust või ulatust. 
(5) Pädev ametnik teeb otsuse abi määramise või määramata jätmise kohta kümne tööpäeva jooksul viimase vajaliku dokumendi saamisest või dokumendi esitamiseks antud tähtpäevast. Pädev ametnik otsustab toetuse maksmise käesoleva määruse ja kehtestatud määrade ulatuses ning lisab teenusele suunamise või toetuse maksmise otsuse sotsiaalteenuste ja -toetuste andmeregistrisse (STAR). 
(6) Taotlejat teavitatakse otsusest viie tööpäeva jooksul kirjalikult või muul kokkulepitud viisil. Abi määramise või sellest keeldumise korral esitatakse põhjendused, mis tulenevad käesolevast määrusest ja abivajaduse hindamise tulemustest. 
(7) Toetus makstakse välja kümne tööpäeva jooksul otsuse tegemisest, kui õigusaktist ei tulene teisiti.
(8) Haldusaktis määratakse teenuse või toetuse kehtivusaeg, lähtudes abi iseloomust ja vajaduse kestusest. Kehtivusaega võib piirata abivajaja või teenust vahetult osutava isiku tähtajalise elamisloa kehtivusajaga. Vajaduse püsimisel või asjaolude muutumisel vaadatakse abi andmine üle enne kehtivusaja lõppu. 
(9) Pädev ametnik võib sotsiaalkomisjoni ettepanekul teha põhjendatud juhul taotleja kasuks erandi määrusega kehtestatud abi taotlemise ja andmise tingimustest.  
(10) Abi andmisest võib keelduda, kui:
1) taotluses on teadlikult esitatud valeandmeid; 
2) taotleja ei vasta seaduses või käesolevas määruses sätestatud tingimustele; 
3) taotleja keeldub mõjuva põhjuseta abivajaduse hindamisest või koostööst; 
4) taotleja või tema leibkonna kasutuses või omandis olevad vallas- ja kinnisasjad tagavad toimetulekuks piisavad elatusvahendid; 
5) abivajadus on kaetud riikliku toetuse või teenuse või valla muu meetmega. 
(11) Teadlikult esitatud valeandmete tõttu alusetult makstud toetuse või osutatud teenuse kulud nõuab vallavalitsus tagasi sotsiaalseadustiku üldosa seaduse §-des 31–35 sätestatud alustel ja korras. 
(12) Teenuse andmine peatub või lõpeb, kui teenuse saaja taotleb teenuse andmise peatamist või lõpetamist või kui elukoha registri kanne muutub või esineb sotsiaalseadustiku üldosa seaduse § 18 lõike 1 punktides 1–3 või § 19 lõikes 1 sätestatud asjaolu. 

§ 7. Vaidlustamine 
(1) Isikul, kes leiab, et haldusakti või toiminguga on rikutud tema õigusi käesoleva määruse alusel antava abi menetlemisel, on õigus esitada vaie vallavalitsusele haldusmenetluse seaduses sätestatud korras 30 päeva jooksul arvates päevast, mil ta vaidlustatavast haldusaktist või toimingust teada sai või pidi teada saama. 
(2) Vallavalitsus lahendab vaide haldusmenetluse seaduses sätestatud tähtaja jooksul. 
(3) Isikul on õigus pöörduda kaebusega halduskohtusse halduskohtumenetluse seadustikus sätestatud tingimustel ja korras. 

2. peatükk  
JÕELÄHTME VALLAS OSUTATAVAD SOTSIAALTEENUSED 

§ 8. Teenuste loetelu 
(1) Jõelähtme vallas tagatakse eelkõige järgmised teenused: 
1) koduteenus; 
2) väljaspool kodu osutatav üldhooldusteenus; 
3) tugiisikuteenus; 
4) täisealise isiku hooldus; 
5) isikliku abistaja teenus; 
6) varjupaigateenus; 
7) turvakoduteenus; 
8) sotsiaaltransporditeenus; 
9) eluruumi tagamise teenus; 
10) võlanõustamisteenus; 
11) suure hooldus- ja abivajadusega lapse hoiuteenus; 
12) asendushooldusteenus; 
13) järelhooldusteenus; 
14) muud täiendavad vajaduspõhised sotsiaalteenused. 
(2) Riigi korraldatavate erihoolekandeteenuste puhul teeb vallavalitsus vajaduse korral koostööd Sotsiaalkindlustusametiga ning toetab isikut teenusele suunamisel. 
(3) Teenuse sisu, ulatus ja kestus määratakse individuaalselt vastavalt abivajaduse hindamise tulemustele. 

§ 9. Koduteenus 
(1) Teenuse eesmärk on täisealise isiku iseseisva ja turvalise toimetuleku tagamine kodustes tingimustes, edendades tema aktiivsust, elukvaliteeti ja motivatsiooni iseseisvalt kodus elada. 
(2) Teenuse osutamisel abistatakse isikut koduabi- ja isikuabitoimingutes, mida ta terviseseisundist, tegevusvõimest või elukeskkonnast tulenevalt ei suuda teha kõrvalabita, kuid mis on vajalikud kodustes tingimustes elamiseks. 
(3) Teenuse sisu ja toimingud määratakse vastavalt teenuse saaja vajadustele ning fikseeritakse hooldusplaanis. Kõrvalabi vajadust hindab sotsiaaltöötaja iga juhtumi puhul eraldi, külastades abivajajat esimesel võimalusel pärast taotluse saamist. Vajaduse muutumisel tehakse korduv hindamine. 
(4) Kui isik vajab igapäevast täielikku kõrvalabi ja hooldust, mida ei ole võimalik koduteenusega tagada, hinnatakse abivajadus uuesti ja korraldatakse tema vajadustele vastav muu teenus. 
(5) Teenust osutab Jõelähtme Valla Päevakeskus. Teenust osutatakse teenusele suunamise haldusakti ja hooldusplaani alusel. 
(6) Teenus on teenuse saajale tasuline. 

§ 10. Väljaspool kodu osutatav üldhooldusteenus 
(1) Väljaspool kodu osutatava üldhooldusteenuse (edaspidi üldhooldusteenus) eesmärk on tagada turvaline keskkond ja toimetulek täisealisele isikule, kellel on ajutine või püsiv hooldusvajadus, mida ei ole võimalik kodustes tingimustes tagada. 
(2) Teenust osutatakse isikule, kes terviseseisundist, tegevusvõimest või elukeskkonnast tulenevalt ei suuda kodustes tingimustes iseseisvalt toime tulla ning kelle toimetulekut ja turvalisust ei ole võimalik tagada muude sotsiaalteenustega, sealhulgas koduteenuse, tugiisiku või isikliku abistaja teenuse ega kodu kohandamisega. 
(3) Teenus jaguneb: 
1) püsiv ööpäevaringne üldhooldusteenus; 
2) ajutine ööpäevaringne hooldus ehk intervallhooldusteenus. 
(4) Teenuse osutamisel tagab teenuseosutaja teenuse saajale hooldusplaanis määratud hooldustoimingud ning muud toetavad ja toimetulekut tagavad toimingud, samuti majutuse ja toitlustamise. 
(5) Teenuse saaja tasub teenuskoha maksumusest majutus- ja toitlustuskulud ning muud teenuse osutamisega seotud kulud. Hoolduskulud kaetakse valla eelarvest sotsiaalhoolekande seaduses sätestatud korras ja ulatuses, kuid mitte rohkem kui vallavalitsuse kehtestatud hoolduskulude tasumise piirmääras. 
(6) Kui teenuse saaja sissetulek on madalam kui Statistikaameti avaldatud eelarveaastale eelnenud aasta teise kvartali keskmise vanaduspensioni suurus, hüvitab vallavalitsus teenuse saajale sissetuleku ja keskmise vanaduspensioni vahe sotsiaalhoolekande seaduse § 22¹ lõike 5 alusel.

§ 11. Tugiisikuteenus 
(1) Teenuse eesmärk täisealisele isikule on iseseisva toimetuleku toetamine olukordades, kus isik vajab sotsiaalsete, majanduslike, psühholoogiliste või tervislike probleemide tõttu oma kohustuste täitmisel ja õiguste teostamisel olulisel määral kõrvalabi. Kõrvalabi seisneb juhendamises, motiveerimises, jõustamises ning isiku iseseisvuse ja omavastutuse võime arendamises. 
(2) Last kasvatavale isikule, sealhulgas vanavanemale, eestkostjale või perekonnas hooldajale teenuse osutamisel on täiendav eesmärk lapse hooldamise ning turvalise ja toetava kasvukeskkonna tagamine. 
(3) Teenuse eesmärk lapsele on koostöös last kasvatava isikuga lapse arengu toetamine, sealhulgas vajaduse korral suure abivajadusega lapse puhul hooldustoimingute sooritamine. Tugiisik abistab last arendavates tegevustes, juhendab ja motiveerib igapäevaelus toime tulema ning toetab suhtlemisel pereliikmete ja tugivõrgustikuga kodus, haridusasutuses ja väljaspool kodu. 
(4) Teenust võib määrata muu hulgas raske või sügava puudega lapsele, lapsele, kelle vanematel on raskusi tema eest hoolitsemisega, töötule tööle saamise toetamiseks ning kinnipidamiskohast vabanenud isikule. 
(5) Taotluse võib esitada abivajaja või tema pereliige, lapse puhul ka lastekaitsespetsialist või selle haridusasutuse juhtkond, kus laps õpib. 
(6) Teenuse täpne sisu, maht ja kestus määratakse abivajaduse hindamise alusel, mis hõlmab esitatud dokumentide läbivaatamist ja vajadusel kodukülastust, ning fikseeritakse individuaalses tegevuskavas. 
(7) Teenust osutatakse teenuse saaja kodus, väljaspool kodu või mõlemas, vastavalt teenuse saaja vajadusele. 
(8) Tugiisikuks ei määrata teenuse saaja esimese või teise astme ülenejat või alanejat sugulast ega isikut, kes elab teenuse saajaga alaliselt samas eluruumis. 
(9) Teenust osutatakse Jõelähtme Valla Päevakeskuse kaudu või lepingu alusel. Teenuse kulud kaetakse valla eelarvest või valla eelarvesse laekuvatest sihtotstarbelistest vahenditest. 
(10) Teenus on teenuse saajale tasuta. 

§ 12. Täisealise isiku hooldus 
(1) Hooldus seatakse rahvastikuregistri andmetel Jõelähtme vallas elavale suure hooldusvajadusega täisealisele isikule, kelle toimetulekut ei ole võimalik tagada muude teenuste, täiendavate toetuste või muu abiga, sealhulgas abivahendiga. 
(2) Hoolduse seadmiseks ja hooldaja määramiseks esitab hooldust vajav või hooldajaks saada sooviv isik vallavalitsusele taotluse, milles märgitakse mõlema isikuandmed, vajaduse põhjendus ning hooldaja nõusolek. 
(3) Enne hoolduse seadmist hinnatakse: 
1) abivajaja elukohas tema füüsilist ja vaimset võimekust ning abi, toetuse ja järelevalve vajadust; 
2) hooldajaks määratava isiku sobivust ja võimet tagada abivajajale harjumuspärases keskkonnas toimetulekuks vajalik abi, toetus ja järelevalve. 
(4) Hooldajaks määratakse teovõimeline isik, kes on võimeline hooldatavat vajalikul moel hooldama. Hooldaja saab olla üldjuhul ühe isiku hooldaja; erandina mitme isiku hooldaja, kui hooldatavad elavad samas või lähestikku paiknevates eluruumides. 
(5) Hooldust ei seata, kui: 
1) isikul puudub tegelik abi- ja hooldusvajadus või funktsioonihäiret on võimalik kompenseerida abivahendi või tugiteenustega; 
2) esineb muu mõjuv põhjus. 
(6) Hooldus seatakse puude olemasolul puude kehtivuse lõpuni; suure hooldusvajaduse korral vajaduse äralangemiseni, kuid mitte kauemaks kui üks aasta. 
(7) Hooldaja on kohustatud: 
1) tagama kõrvalabi ja juhendamise hooldatavale, kes ei tule iseseisvalt toime söömise, hügieenitoimingute, riietumise, liikumise ja suhtlemisega; 
2) tagama hooldatava ohutuse, kui hooldatav võib oma tegevuse või tegevusetusega kahjustada enda või teiste elu, tervist või vara; 
3) teavitama sotsiaaltöötajat viivitamata hooldusega seotud probleemidest, hooldusvajaduse lõppemisest või hooldust võimatuks muutvatest asjaoludest; 
4) tegema koostööd sotsiaaltöötaja ning vajadusel tervishoiutöötajatega hooldatava paremaks hooldamiseks. 
(8) Järelevalvet hooldaja ülesannete täitmise üle teeb sotsiaaltöötaja, kes võib küsida hooldajalt kirjalikku teavet või teha kodukülastuse. 

§ 13. Hooldajatoetus 
(1) Hooldajatoetust makstakse haldusakti alusel hooldajaks määratud isikule alates otsuse tegemise kalendrikuule järgnevast kalendrikuust. Toetus kantakse hooldaja arvelduskontole jooksva kuu eest hiljemalt 10. kuupäevaks. 
(2) Kui isik on määratud mitme hooldatava hooldajaks, on tal õigus saada toetust iga hooldatava hooldamise eest. 
(3) Hooldajatoetuse määrad on sätestatud käesoleva määruse §-s 14. 
(4) Hooldaja eest tasutakse sotsiaalmaks, kui ta seda soovib ja tema puhul ei ole võimalik rakendada muud sotsiaalmaksuseaduses sätestatud sotsiaalmaksu tasumise alust. Hooldaja teavitab sotsiaaltöötajat sotsiaalmaksu tasumise kohustuse äralangemisest seitsme tööpäeva jooksul. 
(5) Toetuse saaja on kohustatud teatama vallavalitsusele kirjalikult kümne tööpäeva jooksul asjaoludest, mis toovad kaasa toetuse suuruse muutumise või maksmise lõpetamise. 
(6) Toetuse maksmine peatatakse, kui hooldatav viibib haiglaravil üle ühe kalendrikuu. 
(7) Toetuse maksmine lõpetatakse maksmise aluste äralangemisele (näiteks üldhooldusteenusele suundumine, hooldusvajaduse lõppemine) järgnevast kalendrikuust, samuti juhul, kui toetuse saaja on esitanud valeandmeid või maksmiseks puudus seaduslik alus. 
(8) Vallavalitsusel on õigus alusetult makstud toetus tagasi nõuda. Tagastamata jätmisel nõutakse see sisse kohtu kaudu. 
(9) Puudega lapse hooldajale hooldajatoetust ei määrata, kui lapse hoolduskoormus ei takista last kasvatama kohustatud isikut asuda tööle täis- või osalise tööajaga või kui lapse hooldamise vajadus on püsivalt tagatud teiste sotsiaal- ja haridusteenuste, täiendavate toetuste või muu abiga. 

§ 14. Hooldajatoetuse määrad 
(1) Suure hoolduskoormusega või puudega täisealise isiku hooldajatoetuse määrad on: 
1) keskmise puudega või suure hooldus- ja abivajadusega isiku hooldajale 30,00 eurot kuus; 
2) raske puudega isiku hooldajale 50,00 eurot kuus; 
3) sügava puudega isiku hooldajale 75,00 eurot kuus. 
(2) Suure hoolduskoormusega või puudega lapse hooldajatoetuse määrad on: 
(3) 1,5- kuni 15-aastase keskmise, raske või sügava puudega või suure hooldus- ja abivajadusega lapse hooldajale 150,00 eurot kuus; 
(4) 16- kuni 18-aastase keskmise puudega või suure hooldus- ja abivajadusega lapse hooldajale 30,00 eurot kuus; 
(5) 16- kuni 18-aastase raske puudega lapse hooldajale 50,00 eurot kuus; 
(6) 16- kuni 18-aastase sügava puudega lapse hooldajale 75,00 eurot kuus. 

§ 15. Isikliku abistaja teenus 
(1) Teenuse eesmärk on puude tõttu füüsilist kõrvalabi vajava täisealise isiku iseseisva toimetuleku ja ühiskonnaelus osalemise suurendamine ning seadusjärgsete ülalpidajate hoolduskoormuse vähendamine. 
(2) Teenuse osutamisel abistatakse teenuse saajat igapäevastes tegevustes, mille sooritamiseks ta vajab puude tõttu füüsilist kõrvalabi (liikumine, söömine, toidu valmistamine, riietumine, hügieeni- ja majapidamistoimingud jm). Isiklik abistaja ei aja teenuse saaja asju üksinda, vaid tegutseb koos temaga. 
(3) Isiklik abistaja lähtub oma töös teenuse saaja erivajadustest ja tema antavatest tööjuhistest. Teenuse saaja peab olema võimeline korraldama oma asjaajamist ning isiklikku abistajat selgelt juhendama. 
(4) Kõrvalabi vajaduse määra hinnatakse iga isiku puhul eraldi. 
(5) Teenuse saajal on õigus valida teenust vahetult osutavat isikut ja kohtuda temaga enne määramist omavahelise sobivuse hindamiseks; vajadusel abistab sotsiaaltöötaja sobiva isiku leidmisel. 
(6) Teenust ei osutata lamajale haigele, ööpäevaringsel hooldusel viibivale isikule ega isikule, kellele on määratud hooldaja. Isiklikuks abistajaks ei määrata teenuse saaja esimese või teise astme ülenejat või alanejat sugulast ega temaga alaliselt samas eluruumis elavat isikut. 
(7) Teenus on üldjuhul tasuline. Tasu arvestamise aluseks on tunnihind vastavalt vallavalitsuse kehtestatud hinnakirjale. Tasu makstakse esitatud arve alusel. Valla eelarvest rahastatakse teenust haldusakti alusel. Omaosaluse vähendamine ja tasust vabastamine toimub § 4 lõike 4 alusel. 

§ 16. Varjupaigateenus 
(1) Teenuse eesmärk on ajutise ööbimiskoha tagamine täisealisele isikule, kes viibib abivajaduse hetkel Jõelähtme valla haldusterritooriumil ega ole võimeline endale ööbimiskohta leidma ning kelle ööbimiskohta ei ole võimalik tagada muu sotsiaalhoolekandelise abiga. Teenuse raames tagatakse voodikoht, pesemisvõimalus ja turvaline keskkond. 
(2) Vallavalitsus korraldab teenuse ka taotlust saamata. Kiireloomulise vajaduse korral korraldab sotsiaaltöötaja abivajaja teenusele suunamise viivitamata; teenusele jäämise vormistab pädev ametnik haldusaktiga esimesel võimalusel. 
(3) Teenus tagatakse ajutiselt perioodiks, mis on vajalik isiku edasise elu korraldamiseks. Vallavalitsus pakub teenuse saajale nõustamist ja abi toimetulekut takistavate probleemide lahendamisel. 
(4) Elatusvahendite olemasolul tasub teenuse saaja teenuse eest vastavalt teenuseosutaja hinnakirjale või kokkuleppel oma majanduslikest võimalustest lähtuvalt. Osa, mida teenuse saaja ei ole võimeline tasuma, kaetakse tema rahvastikuregistrijärgse omavalitsuse poolt, rahvastikuregistrijärgse elukoha puudumisel valla eelarvest. 

§ 17. Turvakoduteenus 
(1) Teenuse eesmärk on tagada abivajajale ajutine eluase, turvaline keskkond ja esmane abi. Esmase abi raames tagatakse vajadusel kriisiabi, mis taastab isiku psüühilise tasakaalu ja tegevusvõime, ning teavitatakse teda teistest abi saamise võimalustest. Isiku east ja vajadusest tulenevalt tagatakse ka tema hooldamine ja arendamine, sealhulgas lasteaias ja koolis käimine. 
(2) Teenus tagatakse: 
1) lapsele, kes vajab abi tema hooldamises esinevate puuduste tõttu, mis ohustavad tema elu, tervist või arengut; 
2) täisealisele isikule, kes vajab ohu tõttu oma elule või tervisele turvalist keskkonda väljaspool oma tegelikku elukohta. 
(3) Vallavalitsus korraldab teenuse ka siis, kui isik ise ei ole võimeline abi taotlema või kui abivajajast on vallavalitsusele teatatud. Sellisel juhul selgitatakse välja isiku tahe ja nõusolek teenusele suunamiseks. 
(4) Teenus tagatakse perioodiks, mis on vajalik turvalisuse tagamiseks ja edasise elu korraldamiseks. Teenusele suunamine otsustatakse pädeva ametniku haldusaktiga, milles märgitakse ka kulude katmise kord. 
(5) Teenuse osutamiseks sõlmitakse teenuseosutajaga haldusleping, milles määratakse muu hulgas tasumise põhimõtted. Teenuse eest tasutakse vallale esitatud arvete alusel. Osa, mida teenuse saaja või tema seaduslik esindaja ei ole võimeline tasuma, kaetakse valla eelarvest. 

§ 18. Sotsiaaltransporditeenus 
(1) Teenuse eesmärk on võimaldada puuetega inimeste sotsiaaltoetuste seaduse § 2 lõike 1 tähenduses puudega lapsel või täisealisel, kelle puue takistab isikliku või ühissõiduki kasutamist, kasutada tema vajadustele vastavat transpordivahendit tööle või õppeasutusse sõitmiseks või avalike teenuste kasutamiseks. 
(2) Teenust võib osutada ka isikule, kellele puuet määratud ei ole (sealhulgas eakale), kuid kelle liikumine on terviseseisundi või muu põhjuse tõttu takistatud. 
(3) Teenuse esmakordsel taotlemisel esitab isik põhjendused, mis takistavad ühistranspordi kasutamist, ning võimalusel transpordi lähte- ja sihtkoha. Teenus sisaldab vastavalt vajadusele kõrvalabi (saatjat). 
(4) Regulaarse teenuse (sealhulgas lapse õppeasutusse sõitmiseks igaks õppeaastaks) määramise otsustab pädev ametnik haldusaktiga. Üksiksõidu osutamise otsustab teenust korraldav Jõelähtme Valla Päevakeskus ilma haldusaktita, lähtudes käesolevas määruses ja hinnakirjas sätestatud tingimustest. Üksiksõidu võimaldamisest keeldumine vormistatakse kirjaliku otsusena. Isiku nõudmisel vormistatakse kirjalik otsus ka sõidu võimaldamise kohta. 
(5) Lapsele osutatakse teenust kuni tal on õigus perehüvitiste seaduse kohasele lapsetoetusele. 
(6) Teenus on tasuline, välja arvatud vähekindlustatud isikule. Omaosaluse ja hinnakirja kehtestab vallavalitsus. Omaosaluse vähendamine otsustatakse juhtumipõhiselt. 
 
§ 19. Eluruumi tagamise teenus 
(1) Teenuse eesmärk on eluruumi kasutamise võimaluse kindlustamine isikule, kes ei ole sotsiaalmajanduslikust olukorrast tulenevalt võimeline enda ja oma perekonna vajadustele vastavat eluruumi tagama, või kellel on puudest tingitud raskusi eluruumis liikumise või endaga toimetulekuga. 
(2) Teenust korraldatakse, andes kasutusse vallale kuuluva eluruumi, andes allkasutusse valla üüritud eluruumi või abistades isikut üürieluruumi leidmisel. Puudega isiku puhul hõlmab teenus ka eluruumi kohandamise korraldamist, et isik saaks koduses keskkonnas võimalikult kaua iseseisvalt toime tulla. 
(3) Sotsiaaleluruumi üürileping sõlmitakse kuni üheks aastaks. Teenuse vajaduse püsimisel võib lepingut pikendada. Üürileping tuleb sõlmida 15 tööpäeva jooksul otsuse teatavakstegemisest. Tähtaja möödumisel võib haldusakti kehtetuks tunnistada. 
(4) Sotsiaaleluruumi üürilepingule ei kohaldata võlaõigusseaduses eluruumi üürimise kohta sätestatut (võlaõigusseaduse § 272 lõike 4 punkt 4). 

§ 20. Võlanõustamisteenus 
(1) Teenuse eesmärk on abistada isikut tema varalise olukorra kindlakstegemisel, võlausaldajaga läbirääkimiste pidamisel ja nõuete rahuldamisel, vältida uute võlgnevuste tekkimist toimetulekuvõime parandamise kaudu ning lahendada muid võlgnevusega seotud probleeme. 
(2) Piiratud teovõimega isiku puhul osutatakse teenust tema seaduslikule esindajale seadusliku esindaja taotluse alusel. 
(3) Võlanõustamisteenust vahetult osutav isik peab vastama sotsiaalhoolekande seaduse §-s 45 sätestatud nõuetele. 
(4) Teenus on teenuse saajale tasuta. 

§ 21. Suure hooldus- ja abivajadusega lapse hoiuteenus 
(1) Teenuse eesmärk on toetada suure hooldus- ja abivajadusega last kasvatava isiku toimetulekut või töötamist ning vähendada lapse erivajadusest tulenevat hoolduskoormust. 
(2) Teenust osutatakse haridusasutuse õppe- ja kasvatustegevuse välisel ajal. Teenuse määramisel lähtutakse lapse abivajadusest ja lapsele osutatavate teiste teenuste mahust. 
(3) Teenusele on õigus lapsel kuni selle kalendriaasta lõpuni, mil ta saab 18-aastaseks. 
(4) Teenuse eest võib kehtestada last kasvatavale isikule omaosalustasu. 

§ 22. Asendushooldusteenus 
(1) Teenuse eesmärk on pika- või lühiajaliselt lapse heaolu ja õiguste tagamine, lapsele põhivajaduste rahuldamiseks peresarnaste elutingimuste võimaldamine, turvalise ja arenguks soodsa elukeskkonna loomine ning lapse ettevalmistamine võimetekohaseks toimetulekuks täisealisena. 
(2) Teenuse osutaja on hoolduspere, perekodu või asenduskodu. Teenusele suunamine otsustatakse pädeva ametniku haldusaktiga, mille alusel sõlmitakse teenuseosutajaga haldusleping. 
(3) Teenuse eest tasutakse valla eelarvest ja asendushooldusel oleva lapse sissetulekutest sotsiaalhoolekande seaduses sätestatud ulatuses. 
(4) Hooldusperele tagatakse riiklikud tugiteenused, sealhulgas kohanemistoe teenus, sotsiaalhoolekande seaduses sätestatud tingimustel. Vallavalitsus teavitab hooldusperet tugiteenuste kasutamise võimalustest ja abistab vajaduse korral nende taotlemisel. 

§ 23. Järelhooldusteenus 
(1) Teenuse eesmärk on asendushoolduselt ja eestkostelt lahkuva isiku iseseisva toimetuleku ja õpingute jätkamise toetamine. 
(2) Teenust osutatakse juhtumiplaani alusel, millest lähtudes tagab vallavalitsus isikule eluaseme ning vajaduspõhised tugiteenused ja toetused. 
(3) Teenusele suunamine otsustatakse pädeva ametniku haldusaktiga. Teenuse eest tasutakse valla eelarvest ja järelhooldusel oleva isiku sissetulekutest. 

§ 24. Muud täiendavad vajaduspõhised sotsiaalteenused 
(1) Vallavalitsus võib isiku abivajadusest lähtuvalt korraldada muude toetavate sotsiaalteenuste osutamist, sealhulgas: 
1) erialaspetsialisti nõustamisteenus, perenõustamis- ja perelepitusteenus; 
2) kriisiabi, sealhulgas laste leinalaagris osalemine; 
3) tugirühmad ja tugiprogrammid; 
4) rehabilitatsiooniteenus ja sõltuvusravi; 
5) viipekeele tõlketeenus osas, mida ei kata sotsiaalhoolekande seaduse § 130¹² alusel riigi korraldatav viipekeele kaugtõlketeenus ja kirjutustõlketeenus (eelkõige tõlge kohapeal); 
6) häirenuputeenus; 
7) toiduabi; 
8) muud toetavad teenused suure hooldus- ja abivajadusega lastele ja nende peredele. 
(2) Teenuse osutamise otsustab pädev ametnik haldusaktiga abivajaduse hindamise alusel, märkides teenuseosutaja, kestuse ja mahu. Isiku võib teenusele suunata ka ametniku algatusel isiku nõusolekul. Erakorralisel juhul osutatakse teenust viivitamata. 
(3) Teenus on tasuline, välja arvatud toiduabi ja kriisiabi, sealhulgas laste leinalaagris osalemine. Tasu võtmine otsustatakse teenusele suunamisel. 
(4) Teenuste osutamisel arvestatakse valla eelarves selleks ettenähtud vahendeid, vajadusel moodustatakse abivajajatest järjekord. 
(5) Riigieelarvest suure hooldus- ja abivajadusega laste toetuseks eraldatud vahendeid võib vallavalitsus kasutada lõike 1 punktis 8 nimetatud teenuste osutamiseks ja arendamiseks. Teenuse või abivahendi eest tasutakse teenuseosutajale, müüjale või rentijale arve alusel. Lapse seaduslikule esindajale väljamakseid ei tehta. 
(6) Heaolumeistri osutatav abi (väikesemahulised abistavad tööd kodus) ja muu samalaadne ühekordne abi osutatakse toiminguna. Selle osutamine ei eelda abivajaduse hindamist ega haldusakti andmist. Abi osutamisest keeldumine vormistatakse isiku nõudmisel kirjaliku otsusena.

3. peatükk  
JÕELÄHTME VALLAS MAKSTAVAD TOIMETULEKUT SOODUSTAVAD SOTSIAALTOETUSED 

§ 25. Toetuste liigid 
(1) Valla eelarvest makstakse toimetuleku soodustamiseks ühekordse või perioodilise maksena järgmisi toetusi: 
1) tervisetoetus; 
2) toetused lastega peredele; 
3) küttetoetus; 
4) puudega isiku eluruumi kohandamise toetus; 
5) erakorraline toetus. 
(2) Toetuse eesmärk on katta osaliselt vähekindlustatud isiku või leibkonna hädavajalikke kulusid, mida ei hüvitata riiklike või valla muude toetuste ja teenustega. 

§ 26. Tervisetoetus 
(1) Tervisetoetuse eesmärk on hüvitada osaliselt isiku terviserikkest, kroonilisest haigusest või muust tervislikust seisundist tulenevaid kulutusi, mida ei rahastata Tervisekassa või Sotsiaalkindlustusameti vahenditest. 
(2) Toetust saab taotleda: 
1) retseptiravimite kulude osaliseks hüvitamiseks – nimelise ostutšeki alusel kuni 75 eurot aastas, mitme kroonilise haiguse samaaegsel esinemisel kuni 150 eurot aastas. Toetuse määramisel arvestatakse isikule Sotsiaalkindlustusameti määratud puudest tingitud lisakulude toetust; 
2) prillide ostmiseks – kuni 100% prilliklaaside maksumusest; 
3) abivahendite ostmise või rentimise omaosaluse osaliseks hüvitamiseks (välja arvatud hambaproteesid) – kuni 100% isiku kanda jäävast maksumusest; erandkorras suuremas ulatuses, tagades taotlejale toimetulekupiiri; 
4) raviprotseduuride omaosaluse osaliseks katmiseks arsti ettekirjutuse alusel, hooldusravi kulude katteks ning rehabilitatsiooniplaanist tulenevate protseduuride hüvitamiseks – kuni 100% omaosalusest. Toetust ei maksta eriarsti visiiditasu katteks; 
5) põetus- ja hooldusvahendite ostuks – kuludokumentide alusel kuni 150 eurot aastas; 
6) ravikindlustuseta isiku ravikulude hüvitamiseks, sealhulgas töövõime hindamiseks vajalike esmaste uuringute kulude katteks. 

§ 27. Toetused lastega peredele 
(1) Toetuse eesmärk on hüvitada raske majandusliku olukorra puhul osaliselt laste kasvatamisega seotud kulutusi laste ja perede heaolu tagamiseks. 
(2) Toetust saab taotleda: 
1) riiete ja jalanõude ostmiseks – üks kord kalendriaastas kuni 100 eurot lapse kohta; täiendavalt võib taotleda toetust põhikooli või gümnaasiumi lõpetamisel; 
2) lasteaia osalustasu ja/või toidukulu maksmisest vabastamiseks – kuni üheks õppeaastaks; 
3) spordi- ja huvitegevuse osalustasu maksmiseks – kuni 224 eurot kalendriaastas; 
4) lapse õppekavavälise tegevuse (klassiekskursioon, teatrikülastus jms) osaliseks katmiseks; 
5) õpilaskodu kohatasu maksmiseks – kuni üheks õppeaastaks kuni 100% kohamaksumusest. 
(3) Lasterikka pere lapsele ja puudega lapsele prillide ostmise, õppekavavälise tegevuse ning abivahendite omaosaluse toetuse taotlemisel pereliikmete sissetulekuid arvesse ei võeta. 

§ 28. Küttetoetus 
(1) Küttetoetust makstakse eluaseme küttekulude osaliseks hüvitamiseks kuludokumendi alusel kuni 200 eurot kalendriaastas. 
(2) Toetust ei maksta toimetulekutoetuse saajale. 

§ 29. Puudega isiku eluruumi kohandamise toetus 
(1) Toetuse eesmärk on parandada puudega isiku elamis-, õppimis- ja töötamistingimusi, suurendada tema iseseisvat toimetulekut ning vähendada lähedaste hoolduskoormust. 
(2) Toetust on õigus saada isikul, kellel on Sotsiaalkindlustusameti poolt tuvastatud puue, kelle rahvastikuregistrijärgne elukoht on Jõelähtme vallas ja kes kasutab kohandatavat eluruumi alaliseks elamiseks ning kes on eluruumi omanik või kelle pereliikme omandis eluruum on. 
(3) Toetust makstakse ühekordselt kuni 50% kohandamise maksumusest, kuid mitte rohkem kui 1500 eurot kohanduse kohta, valla eelarves selleks ettenähtud vahendite piires. Toetust makstakse juhul, kui isik või tema perekond ei suuda kohandamist rahastada oma igapäevast toimetulekut kahjustamata. 
(4) Taotluses märgitakse lisaks käesoleva määruse §-s 6 sätestatule kohandamise eesmärk ja selgitus ning taotlusele lisatakse eluruumi omaniku, kaasomanike või korteriühistu kirjalik nõusolek ja vähemalt kaks hinnapakkumist. Sotsiaaltöötajal on õigus nõuda lisadokumente ja teha ettepanekuid säästlikuma lahenduse kasutamiseks. 
(5) Taotlus võetakse menetlusse, kui taotleja lubab sotsiaaltöötaja eluruumi paikvaatluseks ja olukorra jäädvustamiseks. Keeldumisel jäetakse taotlus läbi vaatamata. 
(6) Toetus makstakse puudega isiku või tööd teinud isiku arvelduskontole pärast tööde nõuetekohast üleandmist üleandmise-vastuvõtmise akti alusel. 

§ 30. Erakorraline toetus 
(1) Erakorralise toetuse eesmärk on leevendada isiku või tema perekonna elu, tervist või toimetulekut ohustavat olukorda. 
(2) Toetust saab taotleda vältimatu sotsiaalabina isikule, kes on sattunud abitusse olukorda elatusvahendite kaotuse või puudumise, raske haiguse, tulekahju või muu õnnetusjuhtumi tagajärjel. 
(3) Abi osutamise viisi ja suuruse otsustab pädev ametnik juhtumipõhiselt. 
 
§ 31. Toetuse taotlemise, määramise ja maksmise erisused 
(1) Toimetulekut soodustavat toetust on õigus taotleda: 
1) isikul, kelle elukoht Eesti rahvastikuregistris on Jõelähtme vald ja kes on abivajaja käesoleva määruse § 2 lõike 2 punktide 2 ja 3 tähenduses; 
2) isikul, kes viibib ajutiselt Jõelähtme valla territooriumil ja vajab vältimatut abi; 
3) Eestis rahvusvahelise või ajutise kaitse saanud isikul, kelle elukoht Eesti rahvastikuregistris on taotlemise hetkel Jõelähtme vald; 
4) lapsele teenuse või toetuse taotlemisel peab lisaks lapsele olema ka taotleja elukoht Eesti rahvastikuregistris Jõelähtme vald. 
(2) Toetust on õigus taotleda kuue kuu jooksul kulutuse tegemisest. Erandkorras võib hädavajaduse korral maksta toetust enne kulutuse tegemist hinnapakkumise alusel; kuludokumendid esitatakse sotsiaaltöötajale pärast kulutuse tegemist. 
(3) Taotlusele lisatakse kulutusi tõendavad dokumendid (tšekid, arved, maksekorraldused), jooksva kuu eluasemekulude dokumendid, taotlusele eelnenud kolme kuu arvelduskontode väljavõtted ning loetelu taotleja ja tema leibkonna omandis või kasutuses olevast kinnis- ja vallasvarast, kui käesolevast määrusest ei tulene teisiti. Ravikindlustuseta isiku toetuse taotlusele lisatakse pere- või raviarsti saatekiri ja raviasutuse arve või hinnapakkumine; vältimatu sotsiaalabi taotlusele arsti, päästeasutuse või politsei tõend või sotsiaaltöötaja ettekanne abivajaduse kohta. Vallavalitsus ei nõua taotlejalt andmeid, mida on võimalik saada riiklikest registritest; arvelduskontode väljavõtteid ja varaloetelu nõutakse, kui leibkonna majanduslikku olukorda ei ole võimalik muul viisil usaldusväärselt hinnata. 
(4) Toetuse suuruse määramisel arvestatakse taotleja üldist materiaalset olukorda, tervislikku seisundit, ülalpeetavate arvu ja vanust ning leibkonna kõigi liikmete netosissetulekuid taotlusele eelnenud kolmel kuul. Leibkonna sissetuleku hulka arvestatakse ka eraldi elava pereliikme sissetulek, kui ta on taotlejaga abielus või kohustatud perekonnaseaduse järgi ülal pidama taotlejaga koos elavaid alaealisi lapsi. 
(5) Sissetulekuna ei arvestata ühekordseid riiklikke ja valla toetusi, tööturukoolituse, praktika ja tööharjutusega seotud stipendiume ning sõidu- ja majutustoetusi ega riigi tagatisel antud õppelaenu. Tagastatud tulumaks arvestatakse sissetulekuna summas, mis isikule tegelikult laekub. Laene, võlgnevusi, täitenõudeid, liisinguid ja tasulisi raviteenuseid (välja arvatud § 26 lõike 2 punktis 4 nimetatud) leibkonna väljaminekute hulka ei arvestata.  
(6) Lasteaia osalustasu ja/või toidukulu, spordi- ja huvitegevuse ning õpilaskodu kohatasu toetus makstakse teenuseosutaja esitatud arvete alusel vallavalitsuse ja teenuseosutaja vahelisel arvlemisel, muud rahalised toetused makstakse taotleja arvelduskontole. 
(7) Lisaks käesoleva määruse § 6 lõikes 10 sätestatule võib toetuse määramisest keelduda, kui tööealine töövõimeline isik, kes ei tööta ega õpi, on rohkem kui ühel korral mõjuva põhjuseta keeldunud tööturuteenusest, või kui vanem ei täida lapse ülalpidamiskohustust ja elatis on välja nõudmata. 

4. peatükk 
RAKENDUSSÄTTED

§ 32. Õiguskindluse ja õiguspärase ootuse põhimõtte rakendamine
(1) Enne käesoleva määruse jõustumist antud haldusaktid ja tehtud korraldused kehtivad neis märgitud tähtaegade lõpuni või asjaolude muutumiseni. 
(2) Enne käesoleva määruse jõustumist esitatud ja lahendamata taotlused lahendab pädev ametnik käesoleva määruse alusel, kohaldades taotlejale soodsamat regulatsiooni. 

§ 33. Määruste kehtetuks tunnistamine ja määruse muutmine
(1) Tunnistada kehtetuks: 
1) Jõelähtme Vallavolikogu 13.01.2022 määrus nr 8 „Sotsiaalhoolekandelise abi andmise kord Jõelähtme vallas“; 
2) Jõelähtme Vallavolikogu 15.04.2021 määrus nr 75 „Toimetulekut soodustavate sotsiaaltoetuste maksmise kord“; 
3) Jõelähtme Vallavolikogu 15.05.2025 määrus nr 62 „Hoolduse seadmise, hooldaja määramise ja hooldajatoetuse maksmise kord“.

§ 34. Määruse jõustumine 
Määrus jõustub 2027. aasta 1. jaanuaril. 

